Általános filozófiatörténet

Ea.

BBNSF00100

A kurzus az antik politikaelmélet történetéről szól. Először a fontos terminusok kialakulását nézzük meg és azt, hogy miként jelennek a politikaelméleti problémák irodalmi és történetírói művekben, majd a főbb elméleteket vesszük át Platóntól a római szerzőkig.

Az óra menete.

* 1. a fogalmak és problémák kialakulása

Az „igazságos” fogalmának megjelenés és jelentései Hésziodosznál és Szolónnál. Az államformák elemzése (Hérodotosz). Isteni és emberi törvény (Szophoklész, *Antigoné*). A természet diktálta és konvencionális törvény konfliktusa – a szofista hagyomány.

* 2. Thuküdidész – politikai realizmus

A politikai realizmus megjelenése. A demokrácia fogalma. Mi motiválja a politikai cselekvést? Emberi igazságosság és a természet törvényei. A szerencse/véletlen és a szükségszerűség viszonya. Az értelem szerepe a politikai döntéshozatalban. A történelmi/politikai folyamatok beláthatósága.

* 3. Platón I – az eszményi állam az *Állam* szerint

Az igazságosság szerepe (Gügész története). A lélek- és államszerkezet hasonlósága. A jelen állapotok leírása („az állam hajója”). Az eszményi állam felépítése. A specializációs elv. A politikai jogok elosztása. A nevelési program jellege és szerepe. Az eszményi állam mint utópia.

* 4. Platón II – a nemes hazugság, a nők helyzete

A nemes hazugság természete és funkciója az államban. Kinek kell hinni benne és kinek hasznos? Az uralkodó réteg életformája. A nők szerepe az uralkodó rétegben. Korai feminizmus? A „szent nász” – milyen mértékben vagyunk politikai/szociális értelemben urai a saját testünknek?

* 5. Platón III – a hanyatlás oka és államformái

Miért indul romlásnak az eszményi állam? Mi a romlás mozgatórugója? Oksági történet. Platón az intézmények szerepéről. A négy romlott államforma leírása. Vannak-e történeti törvények? Ha vannak, mennyire csakis kizárólag a történeti folyamatokra jellemzőek?

* 6. Platón IV – *Törvények*

Az ideális város társadalmi szerkezete. Az erények a városban. A nevelés eszközei és fontossága. Az intézmények tagoltsága és szerepe. Az „Éjszakai Tanács” funkciója. Hatalmi viszonyok a családban. A nők jogai.

* 7. Arisztotelész I – a polisz természete („politikai naturalizmus”)

A polisz eredete és a többi közösségi forma. A „genealógiai” magyarázat jelentősége. A cél-okság (teleológia) mint magyarázati forma. A két magyarázattípus összefüggése. Az ember mint közösségalkotó élőlény (*zóon politikon*) és ennek feltétele.

* 8. Arisztotelész II – politikai igazságosság és természetes rabszolgaság

Az úr-szolga viszony. A szolgaság fogalma. Természetes rabszolgaság pszichológiai kritériumai. Az erkölcsi (jellembéli) és a politikai igazságosság kapcsolata. Az igazságosság formái.

* 9. Arisztotelész III – politika és etika kapcsolata, a közjó

Az állam és a polgár viszonya. Az erényes ember és a jó állampolgár kapcsolata. Az állam célja. Platón-kritika: miért nem jó, ha minden közös? A közös jó és a közös cél. Az uralkodó (réteg) célja. A közös jó és az igazságosság kapcsolata. Barátság és a közös jó.

* 10. Arisztotelész IV – ideális állam

Államformák. A polisz mint társulási forma. Az ideális állam szerkezete. A „kevert” államforma és ennek előnyei és változásai. A politikai uralom megjelenési módjai. Az államformák romlásának okai.

* 11. Sztoikus elmélet, Polübiosz

A konvenciók ellen – a cinikus elmélet hatása. A természet szerinti élet. A világ (kozmosz) mint egy polisz, kozmopolitizmus. A köztársaságkori Róma államszervezetének elemzése (Polübiosz). Az állam belső egyensúlyának feltételei („checks and balances”?).

* 12. Államelmélet Rómában

Cicero felfogása az államformákról. Pszichológiai magyarázat az állam létrejöttéről. Értelem határai a hatalomgyakorlás során. Az állam mint egy szerves egész (organikus államfelfogás – Tacitus). Az autoritás fogalma. Könyörületesség (*clementia*) és igazságosság viszonya.

Oktató: Lautner Péter (lautner@btk.ppke.hu)

Időpont: Csütörtök, 16.00-17.30

Hely: Sophianum 209 (MS Teams)

Vizsga: írásbeli

A vizsga anyaga:

* Hésziodosz, *Munkák és napok*
* Hérodotosz, *A görög-perzsa háború*, III. könyv 80-88. fej.
* Thuküdidész, *A peloponnészoszi háború története* II, V.
* Platón, *Állam* III, VIII-IX, *Törvények* I, V.
* Arisztotelész, *Politika* I, III, VII
* *Polübiosz történeti könyvei*, VI. könyv.
* Cicero, *Az állam*.